এই ঢাকাই বিমূর্ততার যাত্রা শুরু ষাটের দশকের প্রথম থেকেই। আর এই আন্দোলনের ফলে পূর্বতন ঢাকাই ছবির যে বঙ্গদেশকেন্দ্রিকতা তাতে ছেদ পড়ছে না—এ বিষয়ে সন্দেহ নেই। কারণ সুলতান-কামরুলের বৃহৎ ব্যাপ্তির চিত্রভাষা বিমূর্ত চিত্রভাষার পাশে অনাধুনিক বলে অনেকে ভাবলেন। ভাবনাই মূল, ফলে কিবরিয়া ও তার সমসাময়িকের চিত্রকলা ‘অগ্রযাত্রার’ সোপান বলে পরিগণিত হলো। সঙ্গীদের ভিতর ঢাকায় জয়নুল-প্রবর্তিত চারুকলা প্রতিষ্ঠানের প্রথম বছরের ছাত্ররাই প্রধান। এদের মধ্যে সময়ের বিচারে অগ্রগণ্য মূর্তজা বশীর ও আমিনুল ইসলাম। একই পথে অগ্রসর হওয়ার তরে নিজস্ব মেজাজ ও তালিম অনুসরণ করে এরা দু’জনও বিমূর্ততার আন্দোলন ছড়িয়ে দিলেন। বর্তমান সময়ে যদি ওই চিত্রপ্রকল্পের অর্জন নিয়ে বিশেষ দৃষ্টিক্ষেপ সম্ভব করে তোলা হয়, তবে একনিষ্ঠ সাধকসুলভ বিমূর্ততাবাদী হিসাবে মোহাম্মদ কিবরিয়ার নাম প্রধান হয়ে উঠবে।